Heath Ledger

Heathcliff Andrew Ledger (ka Heath Ledger; 4. aprill 1979 Perth, Lääne-Austraalia osariik, Austraalia – 22. jaanuar 2008 New York) oli Austraalia filminäitleja.
Elulugu.
Lapsepõlv ja varane noorus.
Iiri ja šoti juurtega Heath sündis ja kasvas üles Lääne-Austraalias Kim ja Sally Ledgeri peres. Tema ja ta õde Kate olevat saanud nime inglise kirjaniku Emily Brontë teose "Vihurimäe" peategelaste järgi.
Heath õppis keskkoolis teatrikallakuga klassis, kuid 17-aastaselt lahkus koolist ja suundus koos sõber Trevor DiCarloga Sydneysse, kus tal õnnestus samal aastal saada esimene pisiroll väikese eelarvega filmis "Blackrock".
Filmikarjäär.
Läbimurdeks suuremate filmide juurde osutus sünnilinnas Perthis filmitud telesari "Sweat", kus ta kehastas homoseksuaalset jalgratturit Snowy Bowlesi. 1997. aastal tegi Ledger väikese osa Eestiski tuntud seriaalis "Kodus ja võõrsil" ("Home and Away"), mängides surfar Scott Irwinit.
Rahvusvahelise tuntuse tõi Ledgerile Patrick Verona roll 1999. aastal valminud ameerika romantilises komöödias "10 Things I Hate About You", mis on William Shakespeare'i näidendi "Tõrksa taltsutus" tänapäevale kohandatud versioon. 
Sellest ajast mängis ta mitmesuguseid rolle eritasemelistes filmides. Esiletõstmist väärivad osatäitmine režissöör Roland Emmerichi Ameerika iseseisvussõda käsitlevas ajaloolises draamas "Patrioot" ("The Patriot") ja Marc Forsteri lavastatud romantilises draamas "Koletise ball" ("Monster's Ball"). 
Ledgerit on kritiseeritud nimiosa eest 2003. aastal linastunud filmis "Ned Kelly", mis rääkis Austraalia 19. sajandi tuntuimast lindpriist. Ka samal aastal vaatajateni jõudnud religioosses müsteeriumis "Ordu" ("The Order") osalemist on peetud suhteliselt ebaõnnestunud rollivalikuks. 
2004. aastal pidi ta mängima nimiosa Oliver Stone'i filmis "Alexander", kuid kaotas selle konkurentsis Colin Farrellile.
Heath Ledgeri üheks tugevamaks näitlejatööks on peetud homoseksuaalse kauboi Ennis Del Mari rolli 2005. aastal Ang Lee lavastatud romantilises draamas "Brokebacki mägi" ("Brokeback Mountain"). Selle osatäitmisega oli ta 2006. aastal nomineeritud filmiauhinnale Oscar parima meespeaosalise kategoorias, kuid auhinna sai Philip Seymour Hoffman. Ledgeri võidu korral oleks temast saanud noorim selles kategoorias Oscari võitnud näitleja.
2006. aastal mängis ta Dani osa narkoprobleeme käsitlevas Austraalia filmis "Candy". Aastal 2007 linastus Bob Dylanist jutustav film "I'm Not There", kus Heath Ledger on üks paljudest näitlejatest, kes kehastavad eri nimede all laulja tahke ja eluperioode. 
31. juulil 2006 kinnitas Ledger, et ta mängib Jokkerit 2008. aastal linastunud filmis "The Dark Knight", mis on järg filmile "Batman Begins" (2005). Ta on noorim näitleja, kes on Jokkerit kehastunud – ta sai filmimise ajal 28-aastaseks. Seda rolli peetakse Ledgeri parimaks näitlejatööks, mille eest võitis ta peale paljude muude auhindade pärast surma nii Oscari kui ka Kuldgloobuse parima kõrvalosa täitmise eest. See tegi temast esimese näitleja, kes on võitnud Oscari koomiksifilmis näitlemise eest.
Surm.
22. jaanuaril 2008 leiti 28-aastane näitleja surnult oma Manhattani korterist. Masseerija Diana Wolozin, kes jõudis näitleja korterisse kohaliku aja järgi kell 14.45, leidis veerand tundi hiljem Ledgeri voodist. Arvates, et näitleja magab, püüdis ta teda äratada. Kui see ei õnnestunud, helistas ta kell 15.26 kiirabisse. Parameedikud kuulutasid Heath Ledgeri surnuks kell 15.36. 
Surma põhjusena kahtlustati retseptiravimite üledoosi, kuid esialgsel lahkamisel täpne põhjus ei selgunud. 6. veebruaril 2008 avaldatud ametliku lahkamisaruande kohaselt oli Ledgeri surm õnnetusjuhtum, mille põhjustas kuue retseptiravimi üheaegse tarbimise tõttu tekkinud mürgistus. Ravimite seas olid laialdaselt levinud valuvaigisti Oxycontin ning ärevushäirete ja unetuse raviks kasutatavad preparaadid Valium ja Xanax.
Isiklikku.
Heath Ledger oli kihlatud näitleja Michelle Williamsiga, kellega oli tutvunud 2004. aastal filmi "Brokebacki mägi" võtete ajal. Williams mängib selles filmis Ledgeri tegelaskuju Ennis Del Mari abikaasat Almat. Heath Ledgeri ja Michelle Williamsi ainus laps Matilda Rose Ledger sündis 28. oktoobril 2005. Ledgeri ja Williamsi suhe lõppes suvel 2007.
Tema varasemate elukaaslaste hulka kuulusid tuntud näitlejad Heather Graham ja Naomi Watts.